【明報專訊】民主黨主席羅健熙因2019年理大衝突案被控非法集結,被裁定無罪後律政司不服上訴,案件將於11月20日審理。正在保釋、需交出旅遊證件嘅羅健熙就喺facebook分享,過去半年建立咗跑步習慣,希望日後可以離境時,能夠出外參加長跑比賽同旅行。
律政司前年就羅健熙嘅無罪裁決以案件呈述方式提出上訴,案件最新排期於今年11月20日喺高等法院上訴庭審理。羅健熙噚日喺fb發文,話近期建立跑步習慣,過去半年已經跑咗超過600公里。羅健熙提到暫時未參加過長跑比賽,但一直留意海外賽事,希望日後可以離境時能夠出外比賽,順便旅行遊覽,不過最好避免參加全馬,否則跑完就行唔到街、去唔到景點。
羅健熙話,後生時有做運動,但好唔鍾意跑步,覺得好悶、無聊同辛苦,𠵱家認為跑步限制少、比較自主,感慨如果近年無面對急劇轉變,佢都未必有心機同時間去做運動。